**Vejledning til ansøgning om puljemidler fra ” Netværksvenner til unge over 18 år, der bryder med bl.a. familien "**

**§ 14.69.08.20.**

**Ansøgningsfristen er den 16. juni 2025**

**Udlændinge- og Integrationsministeriet**

*Styrelsen for International Rekruttering og Integration*

*Carl Jacobsens Vej 39*

*2500 Valby*

*Telefon: +45 7214 2000*

*E-mail: siri@siri.dk*

*www.nyidanmark.dk*

**-2025-**

Indhold

[1. Puljens formål og baggrund 2](#_Toc194920935)

[Baggrund 2](#_Toc194920936)

[Formål 2](#_Toc194920937)

[2. Puljens målgruppe 2](#_Toc194920938)

[Den unge (primær målgruppe) 2](#_Toc194920939)

[Den frivillige (sekundær målgruppe) 2](#_Toc194920940)

[3. Ansøgerkreds 3](#_Toc194920941)

[4. Forventede resultater i projektperioden 3](#_Toc194920942)

[Konkrete leverancer: 3](#_Toc194920943)

[5. Evaluering og dokumentation 3](#_Toc194920944)

[6. Krav til ansøgning og vurderingskriterier 4](#_Toc194920945)

[7. Tilskudsberettigede aktiviteter 5](#_Toc194920946)

[Der kan søges om støtte til følgende aktiviteter: 5](#_Toc194920947)

[Der kan ikke søges tilskud til: 5](#_Toc194920948)

[8. Praktiske oplysninger og ansøgningsproces 6](#_Toc194920949)

[Ansøgning via portalen: 6](#_Toc194920950)

[Sagsgangsbeskrivelse: 6](#_Toc194920951)

[Budget 6](#_Toc194920952)

[Enhedspriser 7](#_Toc194920953)

[Transportudgifter 7](#_Toc194920954)

[Materialeanskaffelser 7](#_Toc194920955)

[Noter til budgettet 7](#_Toc194920956)

[Moms 7](#_Toc194920957)

# Puljens formål og baggrund

Styrelsen for International Rekruttering og Integration (SIRI) udbyder en pulje til udvikling og implementering af et tilbud om netværksvenner til unge over 18 år, der bryder helt eller delvist med deres familie som følge af negativ social kontrol og æresrelaterede konflikter. Puljen er oprettet som led i regeringens styrkede indsats mod negativ social kontrol og parallelsamfund, Et frit liv i Danmark. Der er afsat 4,0 mio. kr., som fordeler sig på 0,4 mio. kr. i 2025 og 1,2 mio. kr. årligt i perioden 2026-2028.

Baggrund

Unge og voksne, der har været eller fortsat er udsat for negativ social kontrol eller en æresrelateret konflikt, står ofte over for komplekse udfordringer, når de skal opbygge et nyt liv uden vold og kontrol. Mange udsatte oplever stor ensomhed, da de ofte har levet en isoleret tilværelse, hvor eneste nære relationer har været familie og familiens netværk. Derfor kan de unge komme til at stå alene, hvis de bryder helt eller delvist med familien og kontrollen.

Puljen er inspireret af en ordning i Norge, hvor der er gode erfaringer med at tilbyde en mentorfamilie til unge og voksne over 18 år, der har brudt helt eller delvist med deres familie på grund af negativ social kontrol og æresrelaterede konflikter. Mentorordningen administreres af Norsk Røde Kors, der rekrutterer, uddanner og matcher frivillige mentorfamilier med de unge.

Puljemidlerne skal anvendes til at etablere et frivilligt tilbud om en netværksven til unge og voksne over 18 år i Danmark, der oplever ensomhed som følge af negativ social kontrol eller en æresrelateret konflikt.

Formål

Formålet med tilbuddet er at give de unge et positivt frirum samt tryghed og omsorg, der supplerer de professionelle tilbud som fx behandling for reaktioner på vold mv. Tilbuddet skal give de unge en ven, de kan spejle sig i, og som kan hjælpe dem med daglige gøremål, skabe netværk, fælles oplevelser, samtaler og støtte for at reducere den unges oplevelse af ensomhed.

Puljen er tænkt som et supplement til øvrige programmer eller tilbud, der støtter de unge i at etablere en tryg og selvstændig tilværelse fri for vold og kontrol.

#  Puljens målgruppe

Den unge (primær målgruppe)

Puljens målgruppe er i udgangspunktet unge mellem 18 og 30 år, der har behov for social støtte efter at have brudt helt eller delvist med familie og netværk som følge af negativ social kontrol og æresrelaterede konflikter. De unge kan i særlige tilfælde være over 30 år, hvis ansøger vurderer, at tilbuddet kan have relevans for denne målgruppe.

For at beskytte netværksvennerne kan målgruppen af unge ikke være fysisk eller psykisk truet. I forbindelse med visitering til tilbuddet skal der derfor foretages en risikovurdering og en vurdering af, om den unge bør modtage anden hjælp.

Den frivillige (sekundær målgruppe)

Netværksvenner skal være et tilbud til den unge om at få en frivillig ven, som den unge kan snakke med og lave sociale aktiviteter sammen med i en situation, hvor den unge kan opleve ensomhed og isolation i forbindelse med overvejelse om brud eller efter brud med familie og netværk. For at netværksvennen kan bevare den ligeværdige og venskabelige relation til den unge, skal netværksvennen ikke varetage koordinerende opgaver til myndigheder eller andre socialfaglige opgaver.

De frivillige netværksvenner skal opkvalificeres, så de opnår en basal viden om æresrelaterede konflikter og negativ social kontrol, reaktioner på et liv med vold og traumer, rollen som frivillig og lignende emner.

# Ansøgerkreds

Puljen kan ansøges af organisationer som eksempelvis **NGO’er, foreninger**, krisecentre, **specialiserede videns- og rådgivningscentre mv**. Ansøgere kan enten søge som enkeltstående organisation eller som en del af et konsortium bestående af flere aktører, der samarbejder om projektet.

Hvis projektet søges som konsortium, skal ansøgningen indeholde:

* En tydelig rolle- og ansvarsfordeling mellem aktørerne.
* Beskrivelse af samarbejdsstrukturer og forventet bidrag fra hver aktør.

# Forventede resultater i projektperioden

Puljemidlerne skal anvendes til at udvikle, etablere og drive et frivilligt tilbud til unge over 18 år, der har brudt helt eller delvist med familie og netværk som følge af negativ social kontrol og æresrelateret konflikter.

Aktiviteterne i tilbuddet skal være systematiske og målrettede med henblik på, at unge over 18 oplever, at de får etableret nye relationer, som kan støtte dem under overvejelser om et brud eller efter brud med familie og evt. netværk. Indsatserne skal tage højde for borgernes sikkerhedsmæssige psykosociale, sociale, og praktiske behov.

Konkrete leverancer:

* At der gennemføres min. 150 match og forløb i perioden 2025-2028. (Der forventes kun gennemført et mindre antal forløb i udviklings- og etableringsfasen).
* At der på baggrund af erfaring med netværksvenner udvikles et enkelt koncept, som kan anvendes til fremtidig udbredelse af tilbuddet.

# Evaluering og dokumentation

Modtageren af midler skal hvert år deltage i et opstartsmøde med SIRI, hvor projektets resultater og forventninger for det kommende år gennemgås. Derudover afholdes et årligt statusmøde, hvor fremdrift og målopfyldelse drøftes. Modtageren skal også indsende en årsrapport, der opsummerer årets aktiviteter, resultater og eventuelle justeringer.

Ved afslutningen af projektperioden skal modtageren udarbejde en kort samlet slutrapport, der redegør for projektets gennemførelse, opnåede resultater og væsentlige erfaringer.

Det forventes, at ansøger allerede i ansøgningen gør sig konkrete overvejelser om, hvordan projektets mål og resultater vil blive dokumenteret, da dette danner grundlag for den resultatkontrakt, der indgås med SIRI ved projektstart. Dette skal beskrives i ansøgningen (se afsnit 6. om krav til ansøgning og vurderingskriterier).

# Krav til ansøgning og vurderingskriterier

Det er en forudsætning for at få støtte fra puljen, at projektets formål ligger inden for puljens formål. Ved fordeling af støtte til projekterne vil der blive lagt vægt på følgende fire vurderingskriterier og forholdsmæssige vægtning. I forbindelse med vurderingen scores den enkelte ansøger på en skala fra 1-5 jf. tabellen nedenfor. 1 point lever ikke op til kriteriet og 5 point lever i høj grad op til kriteriet.

De enkelte kriterier er uddybet nedenfor.

|  |  |
| --- | --- |
| **Vurderingskriterier** | **Vægtning** |
| 1. Projektets overensstemmelse med opslagets formål, herunder projektets relevans og faglige kvalitet
 | 40 pct. |
| 1. Kvalifikationer hos ansøger, samt hos eventuelle samarbejdspartnere, herunder kompetencer og organisering
 | 15 pct. |
| 1. **Projektets tilgængelighed, rækkevidde og forventede effekt i forhold til definerede målgruppe(r)**
 | 25 pct. |
| 1. Projektets budget og realiserbarhed i forhold til projektets omfang og målsætninger
 | 20 pct. |

1. **Projektets overensstemmelse med opslagets formål, herunder projektets relevans og faglige kvalitet**
* Redegør for, hvordan indsatsen bidrager til puljens formål og skaber forandring for målgruppen
* Beskriv målgruppen for tilbuddet og angiv kort, hvem der forventes at deltage, herunder det forventede antal
* Beskriv evt. geografisk afgrænsning samt baggrunden herfor
* Beskriv hvilken type frivillige ansøger vil benytte i tilbuddet, herunder fx aldersgruppe, peer to peer, familier etc. samt baggrunden herfor
* Beskriv den konkrete indsats, herunder:
	+ Hvordan ansøger vil rekruttere de unge og sikre, at de er inden for puljens målgruppe
	+ Hvordan ansøger vil sikre, at der løbende tages hånd om de særlige problemstillinger, der knytter sig til unge, der er udsat for negativ social kontrol og æresrelaterede konflikter i opbygning og drift af tilbuddet
	+ Hvordan ansøger løbende vil rekruttere frivillige netværksvenner, som et godt match til målgruppen
	+ Hvordan ansøger vil sikre et godt match mellem den unge og den frivillige netværksven, samt løbende opfølgning på match
	+ Hvordan ansøger vil sikre løbende risikovurdering af den unge og håndtering af dette i tilbuddet til den unge
	+ Hvordan ansøger løbende vil rekruttere, opkvalificere og supportere den frivillige
	+ Hvordan indsatsen tænkes sammen med øvrige indsatser, og hvordan projektet forankres efter projektperiodens udløb.
1. **Kvalifikationer hos ansøger, samt hos eventuelle samarbejdspartnere, herunder kompetencer og organisering**
* Beskriv projektets organisering, rolle- og ansvarsfordeling
* Redegør for aktørernes relevante erfaring og kompetencer.
* Angiv eventuelle samarbejdspartnere og deres rolle i projektet.
1. **Projektets tilgængelighed, rækkevidde og forventede effekt i forhold til definerede målgruppe(r)**
* Redegør for, hvordan indsatsen tilrettelægges, så der er mest effekt for flest mulige borgere
* Beskriv, hvordan projektets mål og resultater forventes dokumenteret. Overvej i den forbindelse, hvordan projektets mål kan indgå i en resultatkontrakt med SIRI
* Redegør for hvordan, der rapporteres på fremdrift? Herunder i form af årlige obligatoriske. statusmøder med SIRI, samt udarbejdelse af en samlet slutrapport ved projektets afslutning.
1. **Projektets budget og realiserbarhed i forhold til projektets omfang og målsætninger**
* Oplist de konkrete leverancer og milepæle for projektet
* Fremlæg et budget, der viser fordelingen af midler på aktiviteter, personale og evaluering
* Beskriv projektets realiserbarhed: Der skal vedlægges en tidsplan og redegøres kort for, hvordan projektets mål, aktiviteter og budget hænger sammen. Det skal fremgå, at projektet realistisk kan gennemføres inden for den angivne periode og med de ansøgte midler.

# Tilskudsberettigede aktiviteter

### Der kan søges om støtte til følgende aktiviteter:

* Løn til medarbejdere i forbindelse med deltagelse i projektet. Lønudgifterne må ikke være hø­jere end det, der er aftalt i de statslige overenskomster for tilsvarende arbejde
* Lovpligtige forsikringer, herunder arbejdsskadeforsikringer
* Udgifter til transport i egen bil og/eller offentlig transport
* Forplejning
* Udgifter til formidling
* Udgifter til aktiviteter i projektet
* Revisionsudgifter
* Mindre materielanskaffelser. Der kan ydes tilskud til materielanskaffelser op til 50.000 kr. pr. år
* Andet, der anses for at være afgørende for gennemførelsen. Hvorvidt udgiften er tilskudsberettiget, beror på en konkret vurdering fra Styrelsen for International Rekruttering og Integration.

### Der kan ikke søges tilskud til:

* Aktiviteter i udlandet
* Materialeanskaffelser over 50.000 kr.
* Anskaffelse af fast ejendom
* Anlægsudgifter (fx ombygning og renovering)
* Dækning af underskud
* Aktiviteter der fuldt ud er finansieret fra anden side
* Støtte til enkeltpersoners underhold
* Anskaffelse af bil
* Gaver.

# Praktiske oplysninger og ansøgningsproces

Ansøgningsfristen er den 16. juni 2025. Ansøgninger modtaget efter denne dato vil ikke blive behandlet. Ansøgerne kan forvente svar på ansøgningen senest den 30.juni 2025.

Faglige spørgsmål om puljen kan stilles til specialkonsulent Maiken Lundgreen pr. e-mail: mara@siri.dk eller Maj Toft Haslund pr. e-mail: majh@siri.dk.

Der afholdes et informationsmøde om puljen den 13.maj 2025 ved Styrelsen for International Rekruttering og Integration, Carl Jakobsens Vej 39, 2500 Valby /eller online. Kontakt projektansvarlige for praktiske oplysninger herom.

Spørgsmål om administration af puljen - herunder proces og økonomi - kan sendes til e-mail pulje@siri.dk.

### Ansøgning via portalen:

Ansøgning til puljen sker via ministeriets ansøgningsportal og forudsætter, at du har en MitID Erhverv medar­bejdersignatur. **Der kan ikke søges med personligt/privat MitID**.

### Sagsgangsbeskrivelse:

Udfyld puljens ansøgningsskema og budgetskabelon. Gem derefter begge dele som filer på din compu­ter.

* Portalen kan tilgås via følgende link: [https://portal.siri.dk/](https://portal.siri.dk/SIRI_Dashboard/Login/)
* Hvis det er første gang, du benytter portalen, skal du oprette en profil ved at udfylde adressefelter mm.
* Klik derefter på Mine ansøgninger og Opret ansøgning. Vælg puljen inde på portalen og vælg Op­ret ansøgning
* Udfyld projekttitel og vælg Næste
* Vedhæft udfyldt ansøgningsskema og udfyldt budgetskema ved at vælge tilføj filer, find filerne og vælg Åbn
* Vælg herefter Indsend
* Du har nu indsendt din ansøgning. Du får en besked om det tildelte journalnummer. Et kvitteringsbrev vil automatisk være sendt til e-Boks.

### Budget

I forbindelse med ansøgning om støtte fra Udlændinge- og Integrationsministeriets puljer skal der ud­arbejdes et budget for det projekt, der ansøges om støtte til. Budgettet skal dække hele projektperioden og skal indeholde alle forventede udgifter, herunder en opdeling mellem lønudgifter og øvrige udgifter.

Det er obligatorisk at anvende SIRIs budgetskabelon, der kan tilgås via www.siri.dk: <https://siri.dk/tilskud-puljer-og-udbud/puljer/>. Budgettet udfyldes og sendes sammen med ansøgningen via ansøgningsportalen.

*Vedr. fastsættelse af lønniveau*

Lønudgifter skal budgetteres med antal timer og sats pr. time for ansatte medarbejdere og/eller time­lønnede eksterne konsulenter mv. Lønniveauet må ikke være højere end det, der er aftalt i de statslige overenskomster for tilsvarende arbejde. Det er vigtigt, at alle lønudgifter i budgettet specificeres, fx med antal personer, arbejdstimer, timesats og funktioner. Der henvises i den forbindelse i øvrigt til [Økonomistyrelsens vejledning om effektiv tilskudsforvaltning](https://oes.dk/media/absivgjh/vejledning-om-effektiv-tilskudsforvaltning-juni-2024.pdf) pr. juni 2024: ”…*når lønudgiften indregnes på grundlag af en beregnet timesats, skal der anvendes en beregningsteknisk årsnorm på 1.642 timer for den beregnede timesats. Årsnormen svarer til et årsværk på 1.924 timer fraregnet ferie og søgne-/helligdag*.”. Bemærk i den forbindelse, at der skal foretages timeregistrering og at SIRI til enhver tid skal kunne indhente dokumentation for timeregnskab, hvis behovet opstår.

*Vedr. beregning af overheadudgifter*

Tilskudsmidler kan anvendes til dækning af udgifter til overhead, som kan udgøre op til 18 pct. af de tilskudsberettigede direkte lønudgifter. Overheadudgifter omfatter typisk lønomkostninger til generel ledelse og støttefunktioner, samt fælles driftsomkostninger til fx husleje og IT, jf. Økonomistyrelsens vejledning: *Regelgrundlag for generelle fællesomkostninger (se link ovenfor).*

### Enhedspriser

Alle udgiftsposter skal så vidt muligt udspecificeres i antal enheder og pris pr. enhed. Hvis projektet fx indebærer afholdelse af to konferencer inden for det samme projektår, og hver konference koster 100.000 kr., anføres to enheder á 100.000 kr.

### Transportudgifter

Transportudgifter skal fordeles på følgende to udgiftsposter:

* Offentlig transport
* Transport i egen bil, som skal budgetteres med antal kilometer og takst pr. km.

Vi gør opmærksom på, at udgifter til transport i egen bil højst kan udgøre statens almindelige takst pr. km (den lave sats), jf. Cirkulære om Satsregulering for tjenesterejser. I kan finde cirkulæret og anden relevant information på Medarbejder- og Kompetencestyrelsen cirkulære om [Satsregulering pr. 1. januar 2025 for tjenesterejser](https://cirkulaere.medst.dk/media/up4agz1z/039-24.pdf), bilag 1.

### Materialeanskaffelser

Med mindre særlige forhold taler derfor, kan udgiften til materialeanskaffelser som udgangspunkt ikke overstige 50.000 kr. i hvert projektår. Der bør altid udarbejdes en note til budgetposter, som vedrører materialeanskaffelser.

### Noter til budgettet

Der bør udarbejdes forklarende noter til de udgiftsposter, som anføres i budgettet. Hvis en af budgetposterne fx er ”netværksmøder”, kan noten indeholde oplysninger om forventet antal deltagere, pris pr. deltager til forplejning mv. Noten skal således dels klarlægge indholdet af den enkelte aktivitet og dels klarlægge forudsætningerne for udgiftens størrelse.

Det er vigtigt, at følgende oplysninger angives i udfyldelse af budgettet:

* Projektets titel
* Ansøgers identifikation (CVR-nummer)
* Ansøgers navn, adresse og e-mail
* Navn på tilskudsansvarlig.

### Moms

Som hovedregel dækker tilskud købsmoms og budgetskabelonen skal således udfyldes inkl. moms.

Der er dog undtagelser, idet tilskudsmodtagere, der er omfattet af en momskompensationsordning eller på anden vis vil få dækket eller afløftet momsen, skal udfylde eksklusiv købsmoms, såfremt de er omfattet af pågældende refusionsmulighed. Dette gælder fx for:

* Statsfinansierede selvejende institutioner omfattet af Bekendtgørelse om momskompensation for erhvervsrettet uddannelse, institutioner for almengymnasiale uddannelser og almen voksenuddannelse, erhvervsakademier, professionshøjskoler m.fl.
* Universiteter, jf. § 23 i Universitetsloven
* Øvrige statsfinansierede selvejende institutioner, der har adgang til momsrefusion via Finansministeriets momspulje. (Jf. Budgetvejledningens pkt. 2.4.7 Ikke-fradragsberettiget købsmoms)
* Kommunale og regionale tilskudsmodtagere omfattet af Bekendtgørelse om momsrefusionsordning for kommuner og regioner.